ΓΡΑΠΤΗ ΕΡΩΤΗΣΗ E-3185/95 υποβολή: Arthur Newens (PSE) προς την Επιτροπή (29 Νοεμβρίου 1995)

Θέμα: Συμφωνία Eφαρμογής του Schengen και ελεύθερη κυκλοφορία υπηκόοων τρίτων κρατών βάσει της Συνθήκης

Όπως φαίνεται, μερικά κράτη Schengen προβαίνουν αυτομάτως σε αναφορά στο Σύστημα Πληροφοριών Schengen περί οιουδήποτε υπηκόου τρίτου κράτους που αποκλείεται από την επικράτειά τους χωρίς να εξετάζουν εάν τούτο επηρεάζει το δικαίωμα ελευθέρας κυκλοφορίας του συγκεκριμένου προσώπου εντός των υπολοίπων κρατών μελών της ΕΕ (π.χ. ως συζύγου υπηκόου κράτους μέλους της ΕΕ). Κατά συνέπειαν ο αποκλεισμός αυτών των υπηκόων τρίτων κρατών από ένα κράτος Schengen έχει οδηγήσει αυτομάτως σε αποκλεισμό από όλα τα κράτη Schengen από της 1ης Ιουλίου 1995, ακόμη και εάν προηγουμένως δεν υπήρχε αντίρρηση όσον αφορά την είσοδο αυτού του προσώπου στα λοιπά κράτη Schengen.

Γνωρίζει η Επιτροπή περιπτώσεις αυτού του είδους και, εάν ναι, ποία μέτρα προτίθεται να λάβει για να εμποδίσει αυτές τις κατάφωρες παραβιάσεις των δικαιωμάτων ελευθέρας κυκλοφορίας των οποίων απολαύουν υπήκοοι τρίτων κρατών βάσει των Συνθηκών ΕΕ οι οποίες οφείλονται στη Συνθήκη Schengen;

Συμπληρωματική Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-3184/95 και E-3185/95 (25 Ιουνίου 1996)

Τα ζητήματα που θίγει το αξιότιμο μέλος του Κοινοβουλίου αποτέλεσαν το αντικείμενο εμπεριστατωμένης εξέτασης τόσο στο πλαίσιο της ομάδας Schengen (όπου η Επιτροπή συμμετέχει ως παρατηρητής) όσο και στο πλαίσιο των διαπραγματεύσεων για το σχέδιο σύμβασης σχετικά με τον έλεγχο των προσώπων κατά τη διάβαση των εξωτερικών συνόρων των κρατών μελών ((Έγγραφο COM (93) 684, ΕΕ αριθ. C 11 της 15.1.1994. )) το οποίο υποβλήθηκε από την Επιτροπή βάσει του τίτλου VI της Συνθήκης για την Ευρωπαϊκή Ένωση. Η Επιτροπή είναι πλέον σε θέση να διαβιβάσει στο αξιότιμο μέλος του Κοινοβουλίου τα αποτελέσματα των εργασιών.

Στο πλαίσιο της Ένωσης, οι συζητήσεις κατέληξαν στην υιοθέτηση αρχής για μη εγγραφή, στον κοινό κατάλογο αλλοδαπών που περιλαμβάνονται στο ευρωπαϊκό σύστημα πληροφόρησης με σκοπό τη μη χορήγηση άδειας εισόδου, των υπηκόων τρίτων χωρών οι οποίοι εμπίπτουν στο κοινοτικό δίκαιο περί ελεύθερης κυκλοφορίας των προσώπων. Το εν λόγω κείμενο, το οποίο έγινε αποδεκτό από τα 15 κράτη μέλη, αφού επιβεβαιώνει την προαναφερθείσα αρχή, ορίζει ότι «πάντως, (όσον αφορά τα αναφερόμενα στο σημείο αυτό πρόσωπα), τα οποία απολαμβάνουν του κοινοτικού δικαιώματος, το ονοματεπώνυμό τους μπορεί να αναγραφεί στον κοινό κατάλογο εφόσον οι προϋποθέσεις μιας τέτοιας αναγραφής είναι συμβιβάσιμες με το κοινοτικό δίκαιο». Προβλέπεται επίσης ότι «εάν διαπιστωθεί ότι ένα πρόσωπο το οποίο είναι εγγεγραμμένο στον κοινό κατάλογο ανεπιθύμητων προσώπων, απολαμβάνει του κοινοτικού δικαιώματος, η αναγραφή αυτή δεν μπορεί να διατηρηθεί εκτός και αν είναι συμβιβάσιμη με το κοινοτικό δίκαιο. Εάν αυτό δεν συμβαίνει, το κράτος μέλος που προέβη στην αναγραφή λαμβάνει όλα τα απαραίτητα μέτρα για τη διαγραφή των στοιχείων του ενδιαφερομένου προσώπου από τον προαναφερθέντα κατάλογο ανεπιθυμήτων.

Όσον αφορά τον κοινό κατάλογο ανεπιθύμητων προσώπων που περιλαμβάνεται στο σύστημα πληροφόρησης Σένγκεν, η ομάδα Σένγκεν, σε δήλωση εγκριθείσα από την εκτελεστική της επιτροπή της 18 Απριλίου 1996, υιοθέτησε κατά λέξη τη λύση που δόθηκε στο πλαίσιο της Ένωσης.

Από την πλευρά της, η εκτελεστική επιτροπή Σένγκεν σημείωσε δήλωση της Επιτροπής, παρεμφερή προς εκείνη που υποβλήθηκε στο πλαίσιο των συζητήσεων στο επίπεδο της Ένωσης, στην οποία ορίζεται ότι η «αναγραφή προσώπου, το οποίο απολαμβάνει του κοινοτικού δικαιώματος, στον κοινό κατάλογο ανεπιθύμητων προσώπων δεν είναι συμβιβάσιμη με το κοινοτικό δίκαιο εκτός και αν ο ενδιαφερόμενος θεωρείται ότι συνιστά σοβαρή, παρούσα και πραγματική απειλή για τη δημόσια τάξη και ασφάλεια του κάθε συμβαλλόμενου μέρους».